Geitmyra

Geitmyra (tidligere blant annet skrevet Gjetemyren) er en løkke i Oslo med adresse Tåsenveien 2. Historikk Den eldste kjente skriftlige kilden som omtaler Geitmyra gård er datert 1696. Eieren den gang var borgermester Johan Petersen Bergmann, og eiendommen hadde løkkenummeret 192. Rundt år 1700 ble gården innlemmet i eiendommen Store Ullevål gård, men i 1755 ble Geitmyra skilt ut som egen eiendom. Det nåværende hovedhuset på Geitmyra er en toetasjers bygning som skal ha blitt oppført i 1755 av daværende eier Johan Carlsen. Det er et laftet bygg kledd med stående panel. Huskroppen har en sidefløy, i tillegg har anlegget en sidebygning og en drengestue. I 1884 kjøpte kommunen eiendommen, slik at en del av tomten kunne benyttes til å anlegge en ny kirkegård, Nordre Gravlund. Nordre gravlunds kapell i Kierschows gate 10 var tidligere låve tilhørende Geitmyra gård. Geitmyra ble fredet i 1924. Geitmyra matkultursenter for barn Geitmyra stod i mange år ubenyttet, men har siden 2011 huset Stiftelsen Geitmyra matkultursenter for barn. Geitmyra kommunale skolehage På den andre siden av Kierschows gate ligger Norges største kommunale skolehage, som har vært i kontinuerlig drift siden 1909. Mange skoler har dyrkningsområder i hagen, og den er et flittig besøkt friluftsområde for blant annet barnehager. En del av området er også lagt ut som parsellhager som kan leies av privatpersoner. Flere frivillige lag og foreninger har tilhold på Geitmyra. Adressen er Kierschowsgate 9. Kulturminne Geitmyra er et kulturminne og har nummer 86179 i Riksantikvarens kulturminnebase. Referanser Eksterne lenker Geitmyra matkultursenter Byantikvaren i Oslo Arkivert 23. juli 2014 hos Wayback Machine. Arc! om kapellet